Diari Oficial de la Generalitat Valenciana


Sumari del DOGV 6530, del 27-05-2011 (2011/5515)

Aprovació de les bases particulars per a l'adjudicació, mitjançant concurs i procediment obert, del Programa d'Actuació Integrada de la Unitat d'Execució 21-UE-R, situada entre el carrer de l'Escola, l'accés al port i el camí del Serradal.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6530

Data del DOGV
:   27-05-2011

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2011/5515


Data del document
:   28-04-2011

Organisme emissor
:   Ajuntament de Castelló de la Plana

Tipus de document
:   Anunci

Anàlisi jurídica

 Descriptors 

:   * Castelló de la Plana
    * administració local
    * pla d'urbanisme

Aprovació de les bases particulars per a l'adjudicació, mitjançant concurs i procediment obert, del Programa d'Actuació Integrada de la Unitat d'Execució 21-UE-R, situada entre el carrer de l'Escola, l'accés al port i el camí del Serradal. [2011/5515]
El Ple de l'Ajuntament de Castelló de la Plana, en la sessió ordinària celebrada el dia 24 de març de 2011, va adoptar, entre altres, l'acord següent:
«Vist l'expedient que s'està tramitant sobre la sol·licitud d'inici del procediment de programació d'una unitat d'execució de la unitat d'execució 21-UE-R del Pla General d'Ordenació Urbana de Castelló de la Plana, situat entre el carrer de l'Escola, l'accés al port i el camí del Serradal, i els següents
Antecedents
1. L'1 de febrer de 2006 va entrar en vigor la Llei 16/2005 de 20 de desembre, Urbanística Valenciana. La norma esmentada disposa que l'ordenació del procés de gestió, urbanització i edificació del sòl es regule per mitjà de programes d'actuació integrada o aïllada.
2. Per a l'adjudicació dels programes d'actuació integrada, per gestió indirecta, en compliment de les exigències legals, es van elaborar i aprovar, en data 26 de juliol de 2007, les bases generals per a l'adjudicació de programes d'actuació integrada, per gestió indirecta, al terme municipal de Castelló de la Plana, que van ser publicades en el Butlletí Oficial de la Província de Castelló número 120, de data 29 de setembre de 2007.
3. Per mitjà d'una instància, de data 13 de juliol de 2006, la mercantil Grau Castelló, SL, sol·licita a aquest Ajuntament l'aprovació de l'inici d'un procediment de concurs per al desenvolupament i execució d'un programa d'actuació integrada en la unitat d'execució 21-UE-R, mitjançant gestió indirecta. La proposta formulada s'ha sotmés a informe dels serveis tècnics i jurídics d'aquest Ajuntament, i
Tenint en compte que:
I. De conformitat amb l'article 130 de la Llei Urbanística Valenciana, tota persona, siga o no propietària dels terrenys, pot sol·licitar de l'alcalde que inicie un procediment de concurs per al desenvolupament i execució d'un programa d'actuació integrada per mitjà de gestió indirecta, descrivint i enunciant breument els motius de la seua petició. Aquesta petició haurà d'acompanyar els documents acreditatius de la personalitat i capacitat del sol·licitant.
La sol·licitud de programació no va acompanyada d'un document de planejament on especifique l'ordenació detallada o estructural que es proposa desenvolupar. Respecte a la documentació acreditativa de la personalitat i capacitat, que exigix l'apartat 2n de l'article 130 de la Llei Urbanística Valenciana, la mercantil Grau Castelló, SL, aporta una còpia de l'escriptura de constitució de la societat i el número d'identificació fiscal, la còpia del document nacional d'identitat i els poders validats dels sol·licitants.
II. Així mateix, l'apartat 1 de l'article 281 del Reglament d'Ordenació i Gestió Territorial i Urbanística de la Comunitat Valenciana, disposa que la viabilitat de la petició dels particulars per a l'inici d'un procediment serà resolta mitjançant un acord motivat del Ple de l'Ajuntament a proposta de l'alcalde i a la vista dels informes emesos pels serveis jurídics i tècnics de la corporació local.
Atenent el que disposa l'apartat 2 de l'article 281 del Reglament d'Ordenació i Gestió Territorial i Urbanística, l'arquitecte municipal ha emés un informe sobre la viabilitat de la petició, en el qual es pronuncia sobre els extrems exigits pel reglament relatius a l'adequació de la iniciativa al planejament general, a la suficiència dels serveis públics existents o a la suficient previsió a futur d'eixos serveis i l'oportunitat temporal del desenvolupament urbanístic de l'àmbit proposat. Segons l'esmentat informe, la petició formulada s'adequa, en principi, a les directrius de l'ordenació del territori.
III. Els serveis tècnics municipals, d'acord amb l'article 131 de la Llei Urbanística Valenciana, han redactat les bases particulars de programació de la 21-UE-R en què s'arrepleguen, de forma detallada, les necessitats i els objectius que s'han de complir en la programació.
Les bases exigixen, entre altres, l'informe de la Confederació Hidrogràfica del Xúquer que acredite la suficiència de recursos hídrics, l'informe de l'Entitat Pública de Sanejament d'Aigua relatiu a la capacitat suficient del servei de depuració d'aigua, l'estudi d'integració paisatgística i l'estudi d'inundabilitat corresponents, així com la resta d'informes, estudis i autoritzacions necessaris per a l'adequat desenvolupament urbanístic.
IV. Atés el caràcter de contracte administratiu especial disposat en l'article 286.1.d del Reglament d'Ordenació i Gestió Territorial i Urbanística, l'assessor jurídic lletrat d'aquest Ajuntament ha emés un informe de les bases particulars, i també la Intervenció General Municipal, en els informes de 17 de febrer i 11 de març de 2011 del quals, respectivament, emeten un informe favorable sobre el contingut de les bases.
V. Els articles 131.2 i 132.1 de la Llei Urbanística Valenciana establixen que, en el mateix acord en què es decidisca obrir el procediment per a la gestió indirecta d'un programa d'actuació integrada, s'aprovaran les bases particulars reguladores i s'ordenarà la publicació del corresponent anunci de concurs, així com del contingut d'aquestes bases.
VI. L'article 130.3.b de la Llei Urbanística Valenciana, establix que serà el Ple municipal, a proposta de l'alcalde i amb un informe tècnic previ sobre la viabilitat de la petició, qui acordarà motivadament iniciar els procediments per a la gestió indirecta del programa. De l'article 123, apartats 1.i i 2 de la Llei Reguladora de les Bases del Règim Local es desprén que correspondrà al Ple, per majoria simple, l'adopció d'aquest acord.
Per tot això, vistos els preceptes i informes abans esmentats i els informes de la cap del negociat administratiu de Planejament i Gestió, conformat per l'assessora jurídica de Planejament i Gestió i l'informe de la cap de la Secció de Desenvolupament Urbanístic, a proposta de l'alcalde i amb l'informe de la Comissió del Ple de Desenvolupament de la Ciutat, Sostenibilitat, Medi Ambient, Habitatge i Serveis Urbans, s'acorda:
1. Considerar viable la petició formulada per la mercantil Grau Castelló, SL, per a l'execució de la 21-UE-R, situada entre el carrer de l'Escola, l'accés al port i el camí del Serradal.
2. Iniciar el procediment de concurs, per mitjà de gestió indirecta, del Programa d'Actuació Integrada de la Unitat d'Execució 21-UE-R del Pla General Municipal d'Ordenació Urbana de Castelló de la Plana.
3. Aprovar les bases Particulars per a l'adjudicació per concurs i procediment obert de l'esmentat programa d'actuació integrada.
4. Publicar el text íntegre de les bases particulars en el Butlletí Oficial de la Província de Castelló, en el Diari Oficial de la Comunitat Valenciana i en la pàgina web municipal, a l'efecte de recursos, així com publicar l'anunci del concurs en els mitjans disposats en la llei i en les bases generals aprovades per aquest Ajuntament».
Text íntegre de les bases particulars de la unitat d'execució 21-UE-R:
Bases particulars reguladores del concurs i procediment obert per a l'adjudicació del Programa d'Actuació Integrada, per gestió indirecta, de la Unitat d'Execució 21-UE-R del Pla General d'Ordenació Urbana de Castelló de la Plana.
Índex
Base I. Objecte de la programació.
Base II. Ordenació urbanística vigent.
Base III. Necessitats i objectius de la programació.
Base IV. Paràmetres urbanístics de l'ordenació proposada.
Base V. Directrius i estratègies que s'han d'observar en la proposta d'ordenació i urbanització.
Base VI. Objectius de l'edificació privada.
Base VII. Prescripcions tècniques mínimes dels documents d'ordenació i gestió.
Base VIII. Variants a les prescripcions tècniques urbanístiques.
Base IX. Prescripcions tècniques mínimes que haurà de tindre en compte el projecte d'urbanització.
Base X. Terminis de desenvolupament i execució del programa d'actuació integrada i efectes de l'incompliment.
Base XI. Preu de licitació.
Base XII. Model de proposició.
Base XIII. Proposicions i documentació complementària.
Base XIV. Documentació que cal valorar.
Base XV. Lloc i termini de presentació de proposicions.
Base XVI . Òrgan de contractació.
Base XVII. Mesa de contractació i comité d'experts.
Base XVIII. Criteris objectius d'adjudicació.
Base XIX. Renúncia i desistiment.
Base XX. Aprovació i adjudicació del programa.
Base XXI. Documentació que cal presentar.
Base XXII. Garantia definitiva.
Base XXIII. Formalització del contracte.
Base XXIV. Prerrogatives municipals.
Base XXV. Subcontractació.
Base XXVI. Recepció de les obres i termini de garantia.
Base XXVII. Compliment i resolució.
Base XXVIII. Penalitats.
Base XXIX. Termes en què s'efectuarà l'adjudicació connexa o condicionada.
Base XXX. Ordre jurisdiccional competent.
Base XXXI. Normativa aplicable.
Base XXXII. Suspensió de llicències i programes.
Base XXXIII. Confidencialitat.
Bases particulars reguladores del concurs i procediment obert per a l'adjudicació del Programa d'Actuació Integrada, per gestió indirecta, de la Unitat d'Execució 21-UE-R del Pla General d'Ordenació Urbana de Castelló de la Plana.
I. Objecte de la programació
Les presents bases particulars tenen per objecte regular les condicions de caràcter tècnic, jurídic, econòmic, temporal i administratiu, per a la selecció per mitjà de concurs i procediment obert d'una proposta de programa d'actuació integrada i un urbanitzador a fi de desenvolupar urbanísticament la unitat d'execució 21-UE-R, situada al Grau de Castelló, entre el carrer de l'Escola, l'accés al port i el camí del Serradal. Tot això tenint en compte que la relació jurídica que unix l'urbanitzador i l'administració local és la d'un contracte administratiu especial, el qual se sotmet, en tot allò no previst en la normativa urbanística, al que disposa la legislació de contractes del sector públic.
A l'efecte de l'article 131.1 de la Llei Urbanística Valenciana (LUV), el present programa es regirà, a més de les previsions que es contemplen en les presents bases, per les bases generals de programació al municipi de Castelló de la Plana aprovades en la sessió plenària de 26 de juliol de 2007 i publicades en el Butlletí Oficial de la Província de Castelló número 120, de 29 de setembre de 2007, i segons allò establit en les normes d'urbanització del Pla General d'Ordenació Urbana (PGOU) vigent i la resta de normativa que s'indique en els presents documents.
El codi corresponent, segons la nomenclatura CPV de la Comissió Europea, és 45211360-0 «Treballs de construcció i desenvolupament urbà».II. Ordenació urbanística vigent
1. Ordenació prevista en el Pla General.
Els elements d'ordenació que el Pla General preveu, en l'àmbit de la unitat d'execució 21-UE-R, són:
a) L'àmbit d'aquesta unitat d'execució està classificat com a sòl urbanitzable.
b) El camí del Serradal, que és una via pertanyent a la xarxa primària.
c) Com a elements de la xarxa secundària, el Pla General contempla:
· Un vial de 20 metres d'ample que limita la unitat pel costat oest i una zona verda amb una superfície mínima de 2.600 m².
· La resta de cessions es farà d'acord amb el Reglament de Planejament.
d) Altres condicions en l'ordenació que establix el Pla General són:
· Una separació de l'edificació des del límit nord de la unitat d'almenys 25 m.
· Estudiar les zones de trobada entre diferents ordenances Z-6 / Z-3.
2. Fitxa de gestió. Directrius d'evolució urbana i ocupació del territori.

2. Ficha de gestión. Directrices de evolución urbana y ocupación del territorio.
III. Necessitats i objectius de la programació
1. Situació de la unitat en relació al seu entorn.
La unitat d'execució 21-UE-R és limítrof pel seu límit est amb una zona de sòl urbà, de caràcter residencial a què resulta d'aplicació l'ordenança Z-3.
La confrontació es produïx en la pràctica totalitat del límit est; la franja de sòl urbà separa la unitat 21-UE-R del camí del Serradal, i impedix la comunicació amb aquest vial, excepte en un punt pròxim a la rotonda situada a l'encreuament amb l'avinguda Concentració Harley Davidson.
Una part d'aquest sòl urbà limítrof a la unitat es troba actualment consolidat amb edificacions acords amb l'ordenança Z-3, és a dir, d'ús residencial, alçària de set plantes i fons edificat de 16,00 m. No obstant això, una altra part d'aquest sòl urbà està ocupat per unes instal·lacions de caràcter industrial i d'oficines de l'empresa Tallers del Port que es troben actualment en activitat.
Al marge oest, la unitat limita amb sòl classificat com a no urbanitzable.
Al costat sud, la unitat limita amb una altra unitat d'execució, 22-UE-R, actualment en tràmit.
2. Objectius.
Les pretensions de la programació urbanística aplicables a la unitat d'execució 21-UE-R, en relació amb la situació descrita, són les següents:
a) Estudiar la delimitació de la unitat d'execució 21-UE-R en els punts limítrofs amb les instal·lacions de Tallers del Port, i ajustar-la millor a la propietat dels dos àmbits.
b) Establir una ordenació detallada de l'àmbit de la unitat d'acord amb els criteris del Pla General i els que s'especifiquen més avant.
c) Connectar adequadament l'àmbit de la unitat amb les xarxes d'infraestructures, energia, comunicacions i serveis públics existents.
d) Urbanitzar completament la unitat d'execució que constituïx l'objecte del programa i realitzar les obres públiques addicionals que calguen per a la seua connexió amb l'entorn urbà existent, amb subjecció a les previsions temporals i econòmiques del programa.
e) Obtindre gratuïtament, a favor de l'administració, els sòls dotacionals públics de l'àmbit de l'actuació.
f) Obtindre l'aprofitament que legalment corresponga, amb destinació al patrimoni públic de sòl, a favor de l'administració actuant de forma gratuïta. L'Ajuntament opta per l'adjudicació de l'aprofitament urbanístic que li corresponga lliure de càrregues d'urbanització, d'acord amb el que preveu l'article 16 del Reial Decret Legislatiu 2/2008, de 20 de juny, pel qual s'aprova el Text Refós de la Llei de Sòl.
g) Ordenar el repartiment equitatiu de les càrregues i beneficis de l'actuació entre els afectats.
h) Establir terminis per a edificar els solars resultants de l'actuació urbanitzadora, incloent-hi un cronograma en què s'indique expressament el termini d'edificació dels terrenys propietat de l'urbanitzador o de propietaris adherits a la proposta. L'urbanitzador està obligat a edificar amb caràcter simultani a la urbanització un 40% dels solars resultants que li siguen adjudicats.
3. Altres objectius complementaris.
El programa podrà incloure altres objectius complementaris el cost del qual siga assumit per l'urbanitzador sense repercutir-lo als propietaris de terrenys afectats, com ara la realització, sota condicions i terminis específics, d'obres particulars que revisten especial interés social, obres de restauració paisatgística, o d'obres públiques accessòries susceptibles de concessió i que, per raons tècniques, hagen d'executar-se junt amb les principals del programa.
L'edificació dels terrenys propietat de l'urbanitzador, o altres propietaris adherits a la seua iniciativa, en terminis més breus que els establits pel programa amb caràcter general, es considera sempre objectiu.
IV. Paràmetres urbanístics de l'ordenació proposada
No s'alteren els paràmetres generals establits en la fitxa corresponent a la unitat d'execució 21-UE-R que consta en el vigent Pla General d'Ordenació Urbana.
V. Directrius que cal observar en la proposta d'ordenació i urbanització
a) Ordenació.
Es tindran en compte els objectius següents :
- Facilitar la connexió de la unitat amb el vial camí del Serradal.
- Situar la zona dotacional d'equipament públic, resultant de l'ordenació de la unitat, davant del carrer de l'Escola.
- Situar la zona verda pública ZV-JL/723, resultant de l'ordenació de la unitat, en una ubicació centrada respecte a l'àmbit de la unitat i que servisca de connexió amb el nucli consolidat del Grau.
- Mantindre una distància mínima de 25,00 m entre la línia d'edificació i el límit nord de la unitat.
- Concentrar l'edificabilitat privada fonamentalment en una única parcel·la, l'ordenació de la qual es concretarà en la proposta de programació que presente l'urbanitzador.
- Definir, com més adequada, la tipologia d'edificació aïllada, bloc lineal o semblant, definint la ubicació de l'ús terciari mínim establit en la fitxa del Pla General d'Ordenació Urbana.
b) Viabilitat.
S'estudiarà el sistema viari, es donaran solucions als aspectes de trànsit, tant rodat com de vianants; accessos i eixides des dels carrers limítrofs, ja existents i es procurarà l'ús fluid de les zones d'aparcament i de càrrega i descàrrega. En concret es consideren importants els punts següents:
En el límit sud de la unitat serà necessari arbitrar una solució de coordinació amb els terrenys de la unitat contigua, 22-UE-R, que possibilite la urbanització del carrer de l'Escola almenys en la meitat de la seua amplària.
S'haurà de mantindre la funcionalitat del camí situat al costat de la nau Tallers del Port (camí de les Fonts) que actualment dóna accés a altres propietats situades més enllà del límit de la unitat 21-UE-R.
Els vials hauran de projectar-se d'acord amb els esquemes que s'adjunten en aquestes bases (plànol 4), llevat que es justifique una millor solució.
El projecte haurà de contindre una solució que resolga i coordine la connexió amb els carrers i camins existents, tenint en compte les rasants dels nous accessos al port, les del camí del Serradal i del camí de les Fonts (que haurà de romandre en funcionament per donar servei a parcel·les externes a la unitat), així com les rasants de l'actual camí de l'Escola, que han de mantindre's.
c) Pavimentacions i zones verdes.
- Paviments de les voreres, hauran de ser, preferentment, a base de peces de terratzo apte per a ús exterior, antilliscants, 40x40 cm, color gris, tipus 4x4 pastilles, amb possibilitat de combinació amb paviment del mateix material i pastilles llises 20x20 cm, segons zones i amb estricte compliment i justificació de la normativa d'accessibilitat i eliminació de barreres arquitectòniques:
Ordre VIV/561/2010, d'1 de febrer, per la qual es desenvolupa el document tècnic de condicions bàsiques d'accessibilitat i no discriminació per a l'accés i utilització dels espais públics urbanitzats (BOE núm. 61, d'11.03.2010), i en allò no previst per l'Ordre de 9 de juny de 2004, de la Conselleria de Territori i Habitatge, ordenança municipal d'accessibilitat de Castelló de la Plana, aprovada pel Ple de l'Ajuntament el 26 d'abril de 2007 (BOP núm. 157, de 25.12.2007).
Ordre VIV/561/2010, d'1 de febrer (BOE núm. 61, d'11.03.2010).
Codi tècnic de l'edificació, document bàsic DB-SUA seguretat d'utilització i accessibilitat i DB-SI, seguretat en cas d'incendi, i la resta de normativa aplicable, quan no es contradiguen.
- Paviment de vials: haurà de ser flexible, amb paviments de mescles bituminoses, suficients per al trànsit rodat adequat a l'ús predominant de la unitat, i tenint en compte la connexió amb els vials existents.
Haurà de justificar-se la secció del paviment proposada en el projecte amb el corresponent estudi geotècnic.
- Zones verdes, jardineria, escocells i sistema de reg.
Es tindran en compte els criteris següents:
- Zona enjardinada al costat de la carretera d'accés al port (CS - 22):
· En el disseny es tindrà en compte que aquesta zona verda és un element de protecció davant del vial situat al nord d'aquesta.
· Es crearà una pantalla vegetal que cree una protecció visual i acústica davant del trànsit de la CS-22. Es realitzarà per mitjà de monticles i vegetació. S'utilitzaran espècies de port alt i amb plantació densa per a afavorir la creació de la pantalla. Es complementarà amb arbustos de port mitjà i port baix per a incrementar l'efecte pantalla.
· S'utilitzaran espècies de port alt i port columnar per a afavorir l'efecte pantalla com ara Populus alba, Populus nigra, Grevillea robusta, etcètera. L'arbust serà perenne i s'utilitzaran espècies com Viburnum lucidus, Photinia Xarxa Robin, Nerium oleander, etcètera.
- ZV-JL/723:
Aquesta zona verda situada en l'àrea residencial tindrà un caràcter estancial i de joc de xiquets.
Tindrà almenys un dels seus costats obert a vial públic, si bé restringint el seu accés directe a aquest. S'afavorirà la seua orientació a l'est o sud, a fi d'aconseguir-hi una assolellada adequada.
Haurà de tindre mobiliari urbà així com almenys una font per a consum humà.
Es valorarà la presència d'elements esportius i recreatius.
Les àrees enjardinades hauran de tindre una superfície d'almenys el 35% de tota la zona verda. Així mateix, les zones de vianants i estancials hauran de disposar d'elements que els proporcionen ombra, principalment vegetals, si bé no es descarta la utilització de pèrgoles o altres elements que donen ombra. Les espècies seran principalment frondoses per a permetre la llum solar en els mesos d'hivern.
Característiques comunes per a ambdues zones:
Es valorarà la utilització de criteris de xerojardineria en el tractament i disseny dels espais verds. (Planificació i disseny adequats, anàlisi del sòl, selecció adequada de plantes, practicitat a les zones de gespa, sistemes eficients de reg, ús de mulching).
- Tipus de vegetació: serà fonamentalment arbratge que es complementarà amb arbustos i plantes entapissants.
L'arbratge serà de port alt i d'espècies preferentment frondoses, com ara plàtan d'ombra, lledoner, morera sense fruit, tipuanes, etcètera.
La densitat d'arbratge serà tal que, en estat adult, la zona ombrejada siga almenys del 60%.
A les voreres, els arbres en escocell tindran un port proporcional a l'amplària d'aquestes.
En cas d'utilitzar espècies gespitoses, es triarà aquelles millor adaptades a les condicions de clima i sòl mediterranis, amb poques necessitats hídriques, i s'utilitzarà per a això mescles adaptades a aquestes condicions.
- La terra de plantació serà de bona qualitat, de textura preferentment francoarenosa i amb contingut mínim en matèria orgànica del 2%. La profunditat de la terra serà de 1,50 m en zones de plantació d'arbratge i de 1,00 m en zones d'arbustos.
- Tractament del sòl.
Les andanes es tractaran amb material dur i no erosionable fàcilment (com llamborda ceràmica) i s'evitaran els bituminosos i altres paviments d'elevada radiació.
- Escocells:
Tindran una dimensió mínima d'1 metre quadrat, amb una profunditat mínima d'1 metre. La separació dependrà de l'espècie triada, i oscil·larà entre els 10 metres per a espècies de gran port (Pinus, Platanus, etc.) als 5-6 metres per a espècies xicotetes (Citrus, Cercis, Ligustrum, etc.).
- Enllumenat: a les zones verdes l'enllumenat tindrà una alçària màxima de 4,00 metres i en qualsevol cas permetrà la il·luminació per sota de les copes dels arbres.
S'evitarà la contaminació lumínica per mitjà de l'ocupació de lluminàries adequades a aquest fi.
El nivell d'il·luminació horitzontal a les zones de circulació tindrà un valor mitjà de 10 lux i en cap zona inferior a 5 lux.
- Reg. Sistema de reg localitzat per degoteig soterrat, amb degoters autonetejadors compensats i amb sistemes antiarrels.
Estarà totalment automatitzat amb capçal de reg ubicat en fornícula o arqueta antivandàliques.
Es valorarà la utilització per al reg d'aigües no potables.
- Mobiliari urbà.
Resistent i confortable, preferiblement de fusta o material reciclat, estudiant la ubicació convenient de cada element.
- Senyalització vertical i horitzontal: haurà de ser adequada a la solució del trànsit que es plantege, tant en l'àmbit de la unitat d'execució, com en la connexió amb l'entorn existent, amb pals i senyals adaptats als models acceptats per l'Ajuntament.
Els senyals seran de caixa tancada i pintats amb el EBP 1438.
Perfil d'alumini extrudit de 35 mm.
Xapa de grossària 1,5 mm. Alumini 1050 H24. Alumini pur al 99,5.
Làmina retroreflectora Nikkalite nivell I amb marcat N.
d) Infraestructures.
Es pretén la implantació d'infraestructures, tant públiques com privades, connectant adequadament la urbanització amb les xarxes, comunicacions i serveis públics existents.
Es valorarà la introducció de principis de sostenibilitat, i es facilitarà la implantació d'energies renovables i es quantificarà la seua importància.
- Energia elèctrica i enllumenat públic.
La xarxa de baixa tensió haurà de garantir un subministrament de 9,2 kW per vivenda, mínim, i s'haurà de justificar l'estimació del nombre de vivendes.
Les línies subterrànies de baixa tensió hauran de transcórrer per almenys dos fronts de fatxada, llevat que queden completament definides les edificacions posteriors; i, en tots els casos, haurà de justificar-se que puguen alimentar-se aquestes per una de les seues fatxades.
Haurà d'estudiar-se i proposar-se l'emplaçament dels centres de transformació amb l'objectiu de reduir al mínim les molèsties als ciutadans i aconseguir una adequada integració estètica amb l'entorn urbanitzat, amb solució degudament detallada.
- Telecomunicacions.
Haurà de dotar-se la urbanització amb una xarxa soterrada apta per als diferents operadors de telecomunicacions que puguen estar interessats a prestar servei en la zona d'actuació, que hauran de compartir el prisma de la canalització.
A aquest efecte, segons escrit de la companyia Telefónica, de 10 d'agost de 2007, hi ha xarxa d'aquesta companyia pel camí del Serradal en l'àmbit de la unitat d'execució, i s'assenyalaran possibles punts de connexió a la zona situada entre els números de policia 19A i 52A, així com en la intersecció amb el carrer de l'Illa.I pel que fa a la xarxa d'Ono, segons escrit de 25 de setembre de 2007, també disposa de xarxa per al camí del Serradal, amb un possible punt de connexió al carrer de l'Escola.
En tot cas, s'hauran de recollir les necessitats, almenys, d'aquestes operadores i les que en el moment de redacció del projecte d'urbanització manifesten el seu interés o, si no n'hi ha, es justificarà documentalment la renúncia d'aquells operadors que no estiguen interessats a oferir els seus serveis en la zona d'actuació.
- Gas.
Segons l'escrit de la companyia Gas Natural, de 19 de juliol de 2007, hi ha una xarxa de gas que discorre pel camí del Serradal i pel carrer de l'Escola.
- Xarxa de clavegueram:
Es realitzarà per mitjà de xarxes separatives per a sanejament i drenatge, que hauran d'ajustar-se al que establix l'informe de la Secció d'Infraestructures, Serveis Públics i Medi Ambient de l'Ajuntament de Castelló de la Plana, de 19 de febrer de 2010, el contingut del qual és el següent:
· En el pla següent es mostra la xarxa existent de clavegueram als voltants de la unitat d'execució. Es podrà realitzar l'abocament d'aigües residuals a qualsevol dels dos punts de connexió indicats, al pou existent al carrer de l'Escola encreuament amb el camí del Serradal, o bé a l'estació d'impulsió existent al camí del Serradal, número 19.
NOTA: en les imatges mostrades, la xarxa de sanejament es grafia de color blau i la xarxa pluvials de color groc.
· La xarxa de col·lectors del carrer de l'Illa ha sigut renovada recentment, per la qual cosa té la suficient capacitat per a admetre les aigües residuals de la UE 21-UE-R. No obstant això, aquests col·lectors aboquen a l'estació d'impulsió del carrer de Juan Sebastián Elcano, la qual haurà de ser duplicada per mitjà d'una nova estació d'impulsió per a pluvials de 15 kW, configuració 2+1 i abocament al pou PL0629, amb l'objecte de fer efectiva la xarxa separativa existent i que la xarxa de sanejament tinga prou capacitat de desaigüe.· La connexió de pluvials que cal evacuar per la 21-UE-R es podrà realitzar al desaigüe existent vora la rotonda que hi ha al camí del Serradal amb la carretera d'accés al port, segons es mostra al plànol adjunt.
· El disseny de les estacions de bombament haurà de realitzar-se d'acord amb els condicionants mínims que s'adjunten a aquest informe i, prèviament a la recepció d'obres, s'haurà de comprovar el total de les conduccions de clavegueram executades per mitjà d'inspecció amb càmera de TV.
· Així mateix s'advertix la prohibició de l'abocament de les aigües d'excavació a la xarxa de clavegueram municipal.
- Proveïment d'aigua.
Segons l'informe de la companyia Facsa, de 8 d'agost de 2007, hi ha xarxa d'aigua potable al camí del Serradal, i un possible punt de connexió seria al camí de les Fonts, si bé haurà de concretar-se el més convenient amb la pròpia companyia Facsa.
Es projectarà una xarxa de proveïment d'aigua potable a totes les parcel·les resultants i s'haurà de realitzar el mallat corresponent, de manera que es puga garantir el subministrament per recorreguts alternatius per a evitar possibles talls per avaries. Aquesta xarxa estarà degudament connectada a la xarxa limítrof existent i s'executarà d'acord amb la normativa vigent.
Les connexions de parcel·les particulars a la xarxa no es contemplaran al projecte d'urbanització i seran executades a posteriori per la companyia subministradora del servei, una vegada es determine als corresponents projectes d'obres la ubicació exacta d'aquestes, llevat d'indicació expressa en contra de la companyia subministradora del servei.
Hauran de contemplar la instal·lació de boques de reg cada 60 m, a portell, model Ajuntament de Castelló de la Plana, amb un diàmetre de 70 mm, per a neteja, camions de reg i amb funció d'hidrants.
Complementàriament a les anteriors, es projectarà una xarxa de reg per degoteig per a l'arbratge dels vials, i una xarxa de reg per degoteig i/o per aspersió, complementat amb boques de reg, per a les zones verdes, en funció del tipus de vegetació que es trie.
e) Recollida de residus.
Es contemplarà una ordenació i gestió dels residus generats per les diferents activitats que s'implanten a la zona d'actuació, de manera que es done prioritat a les actuacions encaminades a previndre i reduir la quantitat de residus generats, potenciant igualment el reciclatge i/o valoració atenent als criteris establits per la Llei 10/2000, de 12 de desembre, de Residus de la Comunitat Valenciana.
S'instal·laran a càrrec del pressupost del projecte d'urbanització contenidors amb sistemes adequats que no provoquen incomoditats pel soroll o les olors, buscant els següents objectius: maximitzar la capacitat d'emmagatzemament amb la mínima ocupació d'espai públic, facilitar la implantació i augment de la recollida selectiva, utilitzar sistemes totalment hermètics que eviten les olors desagradables i permeta l'aportació durant les 24 hores del dia revertint en una millor qualitat del servei prestat al ciutadà i facilitar la utilització per part de persones amb diferents limitacions físiques.
Així mateix les solucions per a complir aquests objectius de tractament de residus hauran d'avaluar dotacions i ubicació dels distints elements de recollida i recomanacions quant a la freqüència de recollides.
VI. Objectius de l'edificació privada
En l'ordenança que regule les edificacions a la zona es valorarà la incorporació d'aspectes com:
- Orientació dels volums edificats a fi d'aprofitar millor les condicions d'assolellament i ventilació.
- Establiment d'alçària màxima semblant a les del nucli urbà limítrof.
- Utilització d'energies renovables.
- Consideració de criteris estètics, de composició i materials que cal utilitzar.
VII. Prescripcions tècniques mínimes dels documents d'ordenació i gestió
L'instrument de planejament precís serà un pla parcial en l'àmbit de la unitat 21-UE-R, que ordene els volums d'acord amb els paràmetres establits en la fitxa de gestió de la unitat, i amb les ordenances Z-6 definides al Pla General d'Ordenació Urbana vigent.
a) Amb caràcter general.
Es consideren prescripcions tècniques mínimes, que hauran de respectar-se en la redacció dels documents d'ordenació i gestió, les establides en la Llei Urbanística Valenciana i reglament de desenvolupament, així com les establides en el Reglament de Zones d'Ordenació Urbanística de la Comunitat Valenciana, Pla General Municipal d'Ordenació Urbana de Castelló de la Plana, i les que consten en l'annex II de les bases generals.
b) Amb caràcter concret.
1. Sobre el document d'ordenació.
1.1. En l'àmbit de la unitat d'execució 21-UE-R, es proposarà una ordenació de volums edificables i distribució d'espais lliures amb les determinacions pròpies de l'ordenació detallada i en concret:
a) Justificarà que el sòl dotacional complix els estàndards de superfície establits en les fitxes de gestió i de qualitat establits en el ROGTU.
b) Acreditarà que l'aprofitament no és superior a l'establit en el PGOU atesa l'ordenança d'aplicació que es propose.
c) Diferenciarà el caràcter públic o privat del destí urbanístic dels terrenys i la seua qualificació.
d) Establirà les condicions d'urbanització.
e) Justificarà el compliment de les prescripcions establides en el Reial Decret 314/2006, pel qual s'aprova el Codi Tècnic de l'Edificació (C), i en particular, la secció SI.5, Intervenció dels bombers, i la secció SU, Seguretat d'utilització, d'aquest o les que les substituïsquen o complementen en el futur.
1.2. Informes bàsics que cal tindre en compte:
Abans de l'adjudicació del programa els licitadors hauran de presentar a l'Ajuntament un informe de:
a) La Confederació Hidrogràfica del Xúquer, relatiu a la disponibilitat de recursos hídrics i, si escau, afecció al domini públic hidràulic amb definició de servituds, autorització d'abocaments i condicions d'inundabilitat d'acord amb els articles 25.4 del Text Refós de la Llei d'Aigües (RD Legislatiu 1/2001, de 20 de juliol, modificat per Llei 11/2005, de 22 de juny).
b) Estudi d'integració paisatgística d'acord amb el Decret 120/06, d'11 d'agost, del Consell de la Generalitat Valenciana (Reglament de Paisatge de la CV), i amb la Llei 4/2004, de 30 de juny, de la Generalitat Valenciana, d'Ordenació del Territori i Protecció del Paisatge.
c) Informe de l'Entitat de Sanejament d'Aigua, relatiu a la capacitat suficient del servei de depuració per a assumir els cabals ocasionats amb l'actuació urbanística i, si escau, millores o ampliacions que hagen d'escometre's amb caràcter previ a la connexió, d'acord amb la Llei 2/1992, de 26 de març, de Sanejament d'Aigües Residuals de la Comunitat Valenciana.
S'adjunta l'informe emés el 14 de gener de 2011, com a annex, amb independència de la seua actualització, si és procedent.
d) Atés que l'àmbit de la unitat d'execució 21-UE-R es troba afectada amb risc d'inundació segons el PATRICOVA, s'haurà de presentar un estudi d'inundabilitat justificatiu del compliment de la normativa corresponent, inclús pel que fa a l'adequació d'infraestructures i edificacions i obres de defensa necessàries.
e) Ministeri de Foment, Unitat de Carreteres de Castelló.
Els documents que presente el licitador hauran d'atendre al contingut d'aquests informes i autoritzacions.
No obstant allò indicat, en els supòsits que quede justificat, es podrà admetre la presentació dels informes abans esmentats, juntament amb els textos refosos dels documents de planejament, gestió i urbanització que haja de presentar l'urbanitzador.
1.3. Documentació mínima de l'instrument de planejament urbanístic:
Es presentarà segons s'estipula en l'annex II de les bases generals.
2. Sobre el document de gestió.
2.1. S'elaborarà un projecte de reparcel·lació per a la nova divisió de finques ajustada al planejament amb els principis següents:
«Són principis inspiradors de la reparcel·lació els següents:
1. La llibertat de pactes entre els propietaris i l'urbanitzador, a l'efecte de consensuar reparcel·lacions voluntàries, inclús horitzontals. Aquests pactes tindran com a únic límit l'observança de la normativa aplicable i del planejament.
2. La justa valoració dels béns i drets aportats.
3. L'adjudicació d'aprofitament subjectiu als propietaris serà directament proporcional a la superfície de les finques d'origen que aquells aporten a la reparcel·lació. Aquest principi es traduirà en les regles següents:
a) El dret dels propietaris serà proporcional a l'aprofitament subjectiu que corresponga a la superfície de les seues respectives finques que queden incloses dins de l'àrea reparcel·lable, sense perjudici del règim jurídic propi de les àrees semiconsolidades previst en el Reglament d'Ordenació i Gestió Territorial i Urbanística.(ROGTU).
b) En cas de discordança entre els títols i la realitat física prevaldrà aquesta sobre aquells en l'expedient de reparcel·lació, en els termes que preveu el ROGTU.
c) Si és el cas, el dret dels propietaris serà equivalent a l'aprofitament que haja sigut objecte de reserva. En el cas que la reserva d'aprofitament s'haja constituït en virtut de conveni per a la determinació del preu just d'una expropiació, l'eficàcia del conveni no requerirà aprovació municipal. En cap cas, l'administració pot oposar-se a la materialització de l'aprofitament corresponent a reserves que van ser en el seu moment aprovades per aquesta.
4. Quan un propietari aporte unes quantes finques a la reparcel·lació, independentment de la seua localització, es tractarà d'agrupar l'aprofitament generat per totes aquestes i es procurarà concentrar la seua adjudicació en el menor nombre de finques possible, i localitzar-les de forma contigua o, almenys, pròxima entre si, en la mesura que siga tècnicament viable i no es perjudique l'interés públic o el dret de tercers.
5. El projecte de reparcel·lació procurarà el manteniment en el procés urbanitzador del nombre més gran de propietaris possible, reduint al màxim els supòsits d'indemnització substitutòria d'adjudicació. Per això, es procurarà que l'ordenació detallada establisca, en la mesura que ho permeten les característiques constructives de les tipologies edificatòries previstes, una parcel·la mínima d'acord amb els drets derivats de les superfícies de les finques originàries. La consecució d'aquest principi no pot comportar, en cap cas, el detriment de la millor ordenació urbanística, en funció de l'interés públic».
2.2. Els aspectes bàsics que cal tindre en compte en la reparcel·lació són:
a) El projecte de reparcel·lació amb la memòria de quotes que presente l'urbanitzador anirà acompanyat dels documents que acrediten haver complit el deure d'informació als propietaris, regulat en l'article 166 de la Llei Urbanística Valenciana.
Aquesta acreditació s'efectuarà per mitjà d'una còpia de les comunicacions remeses als propietaris i del document acreditatiu de la recepció d'aquelles pels seus destinataris.
A aquest efecte, la comunicació es remetrà al domicili dels propietaris que conste al Cadastre.
b) Al projecte de reparcel·lació s'acompanyarà una còpia de les sol·licituds de pagament en metàl·lic que reba l'urbanitzador, d'acord amb l'article 167.3 de la Llei Urbanística Valenciana i del certificat registral de domini i càrregues.
c) Per mitjà del projecte de reparcel·lació s'ajustarà la delimitació de l'àrea de repartiment i l'aprofitament tipus, establits pel planejament d'aplicació.
Es garantirà als propietaris inclosos en la mateixa àrea de repartiment un aprofitament tipus subjectiu igual o semblant, amb independència de l'aprofitament objectiu que permeta el pla.
d) En el projecte de reparcel·lació es definirà l'àrea reparcel·lable.
e) Els béns de titularitat pública tindran la consideració prevista en l'article 399 del Reglament d'Ordenació i Gestió Territorial i Urbanística en relació amb l'article 171 de la Llei Urbanística Valenciana.
2.3. La documentació mínima del projecte de reparcel·lació serà l'establida en l'annex II de les bases generals.
VIII. Variants a les prescripcions tècniques urbanístiques
L'àmbit que s'ha de programar és l'inclòs en la unitat d'execució 21-UE-R segons la delimitació aproximada que figura en els esquemes adjunts.
Cada concursant no podrà presentar més d'una proposició. No obstant això, la proposta podrà tindre una única variant de caràcter tècnic i mai de caràcter econòmic sense que puguen alterar substancialment l'ordenació urbanística proposada (ubicació i dimensions dels espais públics, xarxa viària, zones verdes i equipament dotacional).
S'acceptaran alteracions, tal com prescriu l'article 131.2.g de la Llei Urbanística Valenciana, les redelimitacions, simples retocs o ajustos de detall en algun punt perimetral de l'actuació integrada o de les seues connexions viàries, o quan el terreny afegit, per la seua escassa dimensió no siga tècnicament susceptible de programació autònoma.
IX. Prescripcions tècniques mínimes que haurà de tindre en compte el projecte d'urbanització
S'elaborarà un projecte d'urbanització que haurà d'ajustar-se al que establix l'annex II de les bases generals (documentació mínima que haurà de tindre en compte el projecte d'urbanització) i a les consideracions contingudes en la base V de les presents bases.
En qualsevol cas es justificarà la no-procedència d'aquells documents que no s'aporten.
S'insisteix què caldrà aportar un alçament topogràfic que servisca de base als plànols del projecte, i no es consideraran suficient les dades que apareixen en els plànols del PGOU, i també caldrà aportar un estudi geotècnic realitzat per l'empresa especialitzada.
- Xarxes d'instal·lacions.
Totes les xarxes de serveis hauran de disposar-se soterrades i es preveurà en el projecte el desmuntatge d'aquelles que es troben aèries que puguen afectar l'àmbit de la unitat d'execució, procurant col·locar, en cas estrictament necessari, els entroncaments aeris subterranis de manera que es minimitzen els efectes sobre la pròpia unitat d'execució o a parcel·les exteriors a aquesta.
Abans de l'aprovació del projecte d'urbanització s'haurà de disposar dels informes de les companyies subministradores dels diferents serveis (energia elèctrica, gas, aigua potable, telefonia i telecomunicacions), justificatius de les solucions contingudes en el projecte, i annexar-los a aquest.
Amb caràcter previ a l'inici de les obres, hauran d'aportar els corresponents convenis subscrits amb les companyies.
- Energia elèctrica i enllumenat públic.
Per a desenvolupar el projecte d'electrificació, haurà d'estimar-se la potència necessària per a subministrar l'edificació en l'àmbit de la unitat d'execució, així com el subministrament a la mateixa urbanització (enllumenat públic, bombaments, etc.), justificant aquesta estimació per mitjà dels càlculs oportuns. En concret, es tindran en compte les instal·lacions que s'indiquen a continuació:
- Centres de transformació amb potència i nombre d'eixides suficients per a electrificar la unitat.
- Línies subterrànies de mitjana tensió, per a la interconnexió dels centres de transformació, amb capacitat suficient per a la potència prevista.
- Línia de mitjana tensió per a la connexió exterior, amb capacitat suficient per a transportar la potència prevista.
En les parcel·les destinades a edificació privada haurà de calcular-se la potència demandada, així com la suma de la potència per a vivendes, per a serveis generals, per a locals comercials o altres usos i per a garatges (almenys 1 plaça de 25 m²/vivenda), justificant cada un dels termes.
Es projectaran d'acord amb la normativa vigent i a les instruccions corresponents de la companyia subministradora de la qual s'haurà d'obtindre informe previ indicant el punt o punts de connexió aptes per a la potència pactada.
L'enllumenat públic es projectarà d'acord amb allò que s'ha assenyalat en les normes d'urbanització del PGOU vigent i en el Reglament d'Eficiència Energètica en Instal·lacions d'Enllumenat Exterior (RD 1890/2008, de 14 de novembre).
Hauran d'instal·lar-se quadres de comandament i protecció model Ajuntament de Castelló de la Plana, amb transmissió de dades via GSM.
Tots els costos de connexió a la xarxa aniran a càrrec de la urbanització, per la qual cosa hauran de ser previstos en el pressupost del projecte d'urbanització. Igualment es contemplaran els honoraris corresponents als projectes complementaris, així com les taxes de connexió i legalització de les instal·lacions, per a deixar-les en condicions correctes de servei.
- Telecomunicacions.
El projecte d'urbanització haurà d'adequar-se a les condicions que manifesten les companyies corresponents.
En cas que no s'arribe a un acord voluntari per a la ubicació i l'ús compartit d'infraestructures, les condicions de l'ús podran ser establides mitjançant una resolució de la Comissió del Mercat de les Telecomunicacions tenint en compte allò que s'ha establit per la Llei 32/2003, de 3 de novembre, General de Telecomunicacions.
Hauran de deixar-se tubs de reserva addicionals a la necessitat dels operadors que mostren el seu interés i així ho manifesten.
- Gas.
El projecte contemplarà la dotació d'una xarxa de distribució de gas natural en la zona, i garantirà una dotació suficient per a les necessitats previstes. També assegurarà la correcta connexió amb les xarxes externes existents.
Les conduccions es realitzaran amb canonada de material d'acord amb les especificacions de la corresponent empresa subministradora, tenint en compte en tot moment la normativa vigent aplicable i les indicacions de la companyia. El dimensionament d'aquesta xarxa serà el que resulte del càlcul corresponent.
Les connexions de parcel·les particulars a la xarxa no es contemplaran en el projecte d'urbanització i seran executades a posteriori per la companyia subministradora del servei, una vegada es determine en els corresponents projectes d'obres la ubicació exacta d'aquestes, llevat d'indicació expressa en contra de la companyia subministradora del servei.
- Sanejament.
Xarxa separativa. Amb tubs de diàmetres i pendents segons el càlcul corresponent, materials segons la normativa en vigor, i sempre amb junta elàstica, amb previsió, almenys, d'una connexió per cada parcel·la resultant de la reparcel·lació.
- Drenatge.
Xarxa separativa. Amb tubs amb diàmetres adequats als càlculs realitzats, materials segons la normativa en vigor, i sempre amb junta elàstica. El mínim per a la xarxa general serà de 400 mm, i per a connexions dels embornals sifònics 250 mm.
Per a les connexions de cada parcel·la a les xarxes de sanejament i drenatge es preveurà la construcció d'una arqueta de dimensió mínima lliure interior de 51 x 51 cm (ajustada, en tot cas al diàmetre del tub de connexió), situada en la vorera en l'alineació oficial de la parcel·la i amb el rètol de la xarxa a què pertany.
- Proveïment d'aigua.
El projecte haurà de contindre un apartat relatiu al subministrament d'aigua, que ha d'obtindre el vistiplau de la companyia Facsa com a empresa concessionària per a la gestió del servei i en el qual es contemplaran, com a mínim els aspectes següents:
- Infraestructures del Servei d'Aigües Potables que resulten afectades per l'actuació.
- Solucions per a la reposició de les afeccions.
- Nova xarxa de distribució i, si escau, altres infraestructures necessàries per a la prestació del servei.
- Càlculs hidràulics justificatius de les solucions proposades.
- Connexió de la nova xarxa de subministrament d'aigua potable i de la xarxa de reg de jardins amb les xarxes preexistents.
- Avaluació de les necessitats de recursos hídrics per a ús residencial, terciari, industrial o dotacional/equipament.
- Declaració de conéixer el plec de prescripcions tècniques per a la instal·lació de canonades d'aigua potable de Facsa i compromís que les obres s'executen d'acord amb aquest.
- Existència, si és el cas, de fonts alternatives o complementàries de subministrament.
- Disposició per a la firma d'un conveni en virtut de la qual la instal·lació de la xarxa de distribució la realitzarà Facsa a càrrec seu.
Altres estudis.
- Risc d'inundació.
Atés que l'àmbit de la unitat es troba afectat per risc d'inundació, segons es desprén del Pla d'Acció Territorial de Caràcter Sectorial per a la Prevenció del Risc d'Inundacions a la Comunitat Valenciana (PATRICOVA), el projecte haurà de contindre l'estudi d'inundabilitat, tot justificant el compliment del que estableix aquest pla i en funció del risc d'inundació.
De la mateixa manera, el projecte justificarà i contemplarà, si és el cas, la realització d'obres de canalització d'aigües i defensa necessàries a fi d'evitar que es puguen produir danys o inundacions als terrenys i edificacions limítrofs amb la unitat d'execució, derivats de les obres d'urbanització que es projecten, així com el manteniment de les séquies i passos d'aigües existents i que puguen estar en servei, o la seua millora i ampliació en cas que siga necessari segons els estudis que es realitzen, que han d'incorporar-se al projecte.
En cas d'haver de realitzar murs de contenció, hauran d'aportar els càlculs estructurals corresponents, les seues característiques i armats.
- Recollida de residus.
S'aportarà estudi de gestió de residus, de conformitat amb les determinacions establides pel RD 105/2008, d'1 de febrer, pel qual es regula la producció i gestió dels residus de construcció i demolició, degudament valorat i inclòs el seu cost en el pressupost de les obres.
- Seguretat i Salut.
L'estudi de seguretat i salut que s'ha de presentar en aplicació del Reial Decret 1627/1997, de 24 d'octubre, haurà de contindre a més dels plànols de detalls, plànols generals de l'àmbit que s'ha d'urbanitzar en els quals s'ubiquen i concreten la situació de les tanques, senyalitzacions, proteccions col·lectives, cartells, accessos a les obres, proteccions en zones concretes, zones de recollides previstes, etcètera.
- Estudis específics:
Entre altres i sense caràcter limitador, els relatius a:
Enderrocament d'edificacions i instal·lacions incompatibles amb l'ordenació.
Trànsit.
Estudi acústic.
Estudi arqueològic.
Manteniment de jardineria, i altres que puguen ser necessaris o exigits per la legislació sectorial aplicable.
Requeriments mínims per al disseny d'estacions de bombaments d'aigües residuals i pluvials per a l'Ajuntament de Castelló de la Plana:
· Evitar la col·locació dels pous de bombament en carreteres o vials de molta circulació. Així mateix s'evitarà la ubicació de les casetes, arquetes i fornícules a calçades i dins de rotondes o glorietes.
· Les casetes per a ubicar els equips elèctrics, excepte bombes en sec, estaran sempre per damunt de la rasant de via pública. No es permetran casetes soterrades o semisoterrades.
· Les casetes de bombes en sec disposaran de les mesures que establix la normativa de seguretat en les seues dimensions i instal·lacions, i disposaran d'accés per escala, no per escala de mà, amb les adequades pendent, petja i contrapetja. Disposarà d'il·luminació permanent i d'emergència i dispositius de detecció d'almenys 4 gasos (CO, O2, CH4 i SH2).
· Incloure en tots els bombaments un mínim de 2 bombes, sempre una de reserva. Si són submergides amb sistema d'ancoratge per tubs guies.
· El diàmetre de pas de sòlids i de la canonada d'impulsió serà igual o superior a 100 mm.
· Si les bombes estan dins de caseta, tant les submergibles com les de cambra seca, es disposarà de polispast per a l'extracció. A més s'hauran d'adequar els altres elements constructius per a poder extraure les bombes fins a via pública.
· Realitzar una única entrada d'aigua residual al pou de bombament, realitzant totes les seues connexions, en un pou de registre previ, de manera que es puga obturar l'entrada per a poder realitzar treballs de manteniment a l'interior del pou.
· L'entrada de l'aigua residual al pou de bombament no ha d'incidir sobre la bomba, s'ha de realitzar un deflector o pantalla tranquil·litzadora a l'interior del pou.
· La hidràulica del pou serà en PEAD, INOX o acer galvanitzat en calent. La caldereria interior ha de poder-se desmuntar, els passamurs seran embridats, així com els colzes, ja que aquestes peces es desgasten amb el temps i han de ser substituïdes, amb la qual cosa han de poder traure per les tapes, sense haver de demolir la llosa superior.
· L'arqueta pou de bombament haurà de ser d'acord amb les dimensions de les bombes, de manera que es facilite el treball a l'interior. L'arqueta mínima serà de 3 x 2 metres per a dos bombes.
· Arqueta de vàlvules, en cambra seca totalment independent de la cambra de bombament. Es realitzarà un accés mínim de 1,2 x 1,2 metres. La valvuleria quedarà al descobert a l'obrir les tapes de l'arqueta.
· Per a tots els elements i equipaments en les unions embridades s'haurà de mantindre una distància mínima de 50 cm. Entre brida i sòl, parets i sostre.
· Les tapes de bombaments han de poder ser alçades per persones, no es permetran pesos excessius que necessiten la utilització de grues per al seu maneig i obertura. Si són en via pública amb trànsit, cal triar tipus ONO partides i hauran de complir amb els requisits normatius respecte a resistència per ubicació.
· En el pou de bombament es disposarà d'una tapa de registre per bomba, una per a les boies o detectors de nivell i una altra per a l'accés del personal. Les dimensions mínimes d'aquesta última seran de 1,2 x 1,2 metres. Així mateix s'hauran de contemplar tapes de registre en la zona de la cambra tranquil·litzadora per a permetre i facilitar la seua neteja.
· Cambra independent en el pou de bombes per als reguladors de nivell.
· S'ha de preveure subministrament d'aigua potable.
· Els quadres elèctrics i instal·lació elèctrica compliran normativa en vigor, RBT, etcètera. S'ha de disposar d'un espai lliure d'uns 50 x 50 cm. Per a col·locar alarmes o altres instrumentació, se situarà el quadre elèctric tan pròxim al pou de bombament com siga possible, a una distància màxima de 20 metres. A més dels elements necessaris per al funcionament correcte de la instal·lació es disposarà de:
· Elements en tensió protegits davant de contactes directes i indirectes.
· Elements de tall, comandament i senyalització en porta.
· Equip de compensació d'energia reactiva.
· Conductor neutre
· Presa de corrent de 16A.
· Punt de llum.
· Relé de seguretat de fallada i inversió de fase.
· Protecció contra descàrregues elèctriques en cada una de les fases.
· Protectors de sobrecàrrega per cicle extraràpid.
· Relé o temporitzador de retard a l'arrancada.
· Amperímetres amb l'escala apropiada d'acord amb l'amperatge de les bombes. També es recomana la instal·lació d'un amperímetre per fase en cada una de les bombes.
· Voltímetres adequats a la dimensió de la instal·lació.
· Alternança de les bombes.
· Comptador d'hores per a cada una de les bombes.
· S'incorporarà un sistema d'energia alternatiu quan es tracte de bombaments per a aigües pluvials o mixtes; i per a residuals quan siguen bombaments principals o amb potència superior a 30 kW.
· Els grups electrògens seran insonoritzats i d'arrancada automàtica, i disposaran de depòsit de gasoil auxiliar, arrancada per nivell i fallada de subministrament, carregador de bateries i fuga amb silenciador de gasos fora de la caseta, la qual serà independent a la de quadres elèctrics
Amb caràcter previ a qualsevol actuació, el promotor o constructor de qualsevol tipus d'estació de bombament en l'àmbit de projectes d'urbanització de sectors o unitats d'execució, haurà de contactar amb la Secció de Desenvolupament Urbanístic de l'Ajuntament de Castelló, a fi de la coordinació precisa amb la Secció de Serveis Públics, a fi de definir les instal·lacions i supervisar els treballs a realitzar.
X. Terminis de desenvolupament i execució del programa d'actuació integrada i efectes de l'incompliment
1. L'urbanitzador està obligat a complir els terminis fixats en aquestes bases i en el contracte que subscriga amb l'administració actuant.
2. Calendari de terminis per al desenvolupament del programa i l'edificació.
a) La presentació dels textos refosos corresponents al planejament o al projecte d'urbanització haurà de produir-se en el termini màxim de dos mesos des que tinga lloc la notificació a l'urbanitzador de l'aprovació definitiva, que impose modificacions a l'alternativa tècnica.
b) El projecte de reparcel·lació haurà de sotmetre's a informació al públic per l'urbanitzador en el termini màxim de tres mesos des de la finalització del termini per a l'opció per modalitat de retribució previst en els articles 166 de la Llei Urbanística Valenciana i en el reglament. A aquest efecte l'urbanitzador haurà de presentar davant de l'administració actuant acreditació justificativa de la pràctica de les notificacions regulades exigibles.
c) La presentació dels textos refosos corresponents al projecte de reparcel·lació haurà de produir-se en el termini màxim d'un mes des que tinga lloc la notificació a l'urbanitzador de les modificacions que s'han d'introduir en el projecte inicialment formulat.
d) L'inici de les obres d'urbanització haurà de produir-se en el termini de tres mesos des de l'aprovació definitiva del projecte de reparcel·lació. L'inici de les obres s'acreditarà per mitjà d'acta de replantejament, en la qual s'acreditarà el pagament als creditors nets.
e) Les obres d'urbanització hauran de finalitzar en el termini màxim de 12 mesos des del seu inici. La finalització de les obres s'acreditarà per mitjà del corresponent certificat final d'obres expedit pel director facultatiu.
Els terminis previstos en el número anterior únicament podran ser prorrogats i suspesos d'acord amb el que disposa la legislació de contractes de les administracions públiques. En particular:
Quant a la redacció de textos refosos i projecte de reparcel·lació resultaran aplicables les regles pròpies del contracte administratiu de consultoria i assistència tècnica.
Pel que fa a l'execució de les obres seran aplicables els preceptes relatius al contracte administratiu d'obres.
3. El deure d'edificació dels solars resultants serà exigible en el termini de tres anys des de la recepció de les obres d'urbanització.
4. Els efectes de l'incompliment de terminis són els establits en la normativa urbanística valenciana i de contractació de les administracions públiques.
XI. Preu de licitació
S'establix un preu màxim de licitació per a la totalitat de l'àmbit a què es referixen les presents bases particulars de dos milions huit-cents mil euros (2.800.000 €), (IVA no inclòs) que té caràcter de màxim i servix de base per al càlcul de la garantia provisional.
L'IVA ascendirà a cinc-cents quatre mil euros (504.000 €).
D'acord amb les bases generals, base 13, la garantia provisional s'establix en un 2% del pressupost estimat, la qual cosa suposa la quantitat de cinquanta-sis mil euros (56.000 €).
Les despeses d'anuncis, notificacions i fotocòpies seran a càrrec dels licitadors i no es podran repercutir a tercers.
XII. Model de proposició
«(Nom i cognoms) ..., veí d ..., amb DNI núm. ..., actuant (en nom propi o representació de: ..., amb domicili a ..., núm. ..., d ..., amb el DNI o NIF núm. ...) en plena possessió de la seua capacitat jurídica i d'obrar, assabentat del concurs i de les bases aprovades per l'Ajuntament per a seleccionar una proposta de programa d'actuació integrada i adjudicar la condició d'urbanitzador per al desenvolupament i execució de la unitat d'execució ... del Pla General Municipal d'Ordenació Urbana de Castelló de la Plana; accepta el contingut dels referits documents i es compromet a executar el ... i projecte d'urbanització que s'adjunten a aquesta proposició d'acord amb les determinacions urbanístiques i magnituds econòmiques incloses en el sobre dos i les principals determinacions del qual es concreten en:
Pt. base de licitació de l'obra d'urbanització (sense IVA) en ?: A
Cost dels projectes tècnics desglossats, estudis, assistències tècniques etc. en ?: B
Despeses de gestió inclòs cost de legalització i contractació d'instal·lacions (percentatge sobre A+B): C= --% (A+B)
Cànon de sanejament i altres: D
Benefici de l'urbanitzador
Percentatge inferior o igual al 10% sobre A+B+C+D): E= --% (A+B+C+D)
Càrregues d'urbanització: F= A+B+C+D+E
(Preu de licitació)
(Data i firma del proponent)».
(Les quantitats s'expressaran en euros, en lletra i en número).
XIII. Proposicions i documentació complementària
1. Legitimació per a formular programes.
Caldrà ajustar-se a les bases generals. Base 9.1.
En cap cas podran ser urbanitzadores ni promoure programes d'actuació integrada les persones en qui concórrega alguna prohibició de contractar de les previstes en l'article 49 de la Llei 30/2007, de Contractes del Sector Públic (LCSP).
2. Consulta de l'expedient.
Caldrà ajustar-se a les bases generals. Base 12.
Contra el contingut de les bases particulars podran presentar-se reclamacions, en el Registre General d'aquest Ajuntament, pel termini d'un mes des de la seua publicació en el Diari Oficial de la Comunitat Valenciana.
En cas que es formulen reclamacions l'alcalde podrà suspendre la licitació. Les reclamacions seran resoltes per l'alcalde al seleccionar l'alternativa tècnica.
3. Presentació de proposicions.
A més d'allò que s'ha indicat en les bases generals, les proposicions es presentaran per escrit en qualsevol idioma admés per la normativa reguladora dels contractes públics d'acord amb:
Sobre número u:
Documentació acreditativa de la personalitat capacitat i solvència.
- Aquesta documentació es presentarà en sobre tancat i segellat, en l'exterior del qual figurarà:
«Documentació administrativa per a prendre part en el concurs per a la programació per gestió indirecta de la unitat d'execució ...» El nom del licitador o representant.
- Aquest sobre inclourà original o còpia autenticada notarialment dels documents que a continuació es detallen i que hauran de numerar-se per aquest ordre:
1. Acreditació de la personalitat i capacitat d'obrar del licitador, pels mitjans que s'indiquen a continuació:
a) Empreses espanyoles el titular de les quals siga una persona física, únicament document nacional d'identitat del titular.
B) Empreses espanyoles el titular de les quals siga una persona jurídica, escriptura de constitució de la societat, adaptada a la vigent legislació societària, inscrita en el Registre Mercantil, o estatuts de l'associació, cooperativa, fundació o persona jurídica de la qual es tracte, inscrits en el registre corresponent. Les agrupacions d'interés urbanístic presentaran escriptura de constitució, així com inscripció en el Registre d'Agrupacions d'Interés Urbanístic.
c) Empreses estrangeres d'estats membres de la Unió Europea:
· Si la legislació interna del seu estat exigix la inscripció en un registre professional, serà suficient acreditar eixa inscripció.
· Si el seu estat no té establit eixe requisit, la capacitat d'obrar s'acreditarà per mitjà d'un certificat expedit per l'ambaixada d'Espanya a l'estat corresponent.
· A més, en ambdós casos, declaració firmada de sotmetiment exprés a la jurisdicció dels jutjats i tribunals espanyols de qualsevol ordre per a les incidències que de forma directa o indirecta pogueren sorgir del contracte, amb renúncia al fur jurisdiccional estranger del licitador.
d) Empreses estrangeres d'estats que no siguen membres de la Unió Europea:
· Certificat acreditatiu de la seua capacitat d'obrar expedit per l'ambaixada d'Espanya en l'estat corresponent.
· A més, informe de la respectiva representació diplomàtica espanyola que l'estat de procedència de l'empresa estrangera admet, al seu torn, la participació d'empreses espanyoles en la contractació amb l'administració, en forma substancialment anàloga. Estan exceptuades de presentar aquest informe, en les classes de contractes i a partir de les quanties assenyalades en l'article 44 de la LCSP, les empreses dels estats signataris de l'Acord sobre Contractació Pública de l'Organització Mundial de Comerç; en cas de concórrer aquesta causa d'excepció, es presentarà declaració responsable a aquest efecte, degudament firmada. Aquest requisit s'acreditarà per mitjà de certificació d'aquest registre en què consten totes aquestes circumstàncies.
· I, en tot cas, declaració firmada de sotmetiment exprés a la jurisdicció dels jutjats i tribunals espanyols de qualsevol ordre per a les incidències que de forma directa o indirecta pogueren sorgir del contracte, amb renúncia al fur jurisdiccional estranger del licitador.
Les empreses estrangeres no comunitàries, a més, hauran d'acreditar que tenen oberta sucursal a Espanya, amb designació d'apoderats o representants per a les seues operacions i que estiguen inscrites al Registre Mercantil.
e) En els casos d'unions temporals d'empreses, cada una haurà d'acreditar la seua personalitat i capacitat d'acord amb les anteriors normes, i a més presentaran un document firmat pels representants legals de totes elles en què figure la constitució de la unió temporal, la participació de cada empresa en aquesta, i es designe un representant o apoderat únic amb prou de poders per a exercitar els drets i complir les obligacions que es deriven del contracte fins a la seua extinció. En cas de resultar adjudicataris, hauran de formalitzar la constitució i els poders en escriptura pública abans que es complisca el termini de formalització del contracte.
2. Acreditació de la personalitat i representació de qui firme la documentació en nom de l'empresa.
S'acreditarà per mitjà del document nacional d'identitat (o equivalent si és persona estrangera) del representant i poder validat per l'Assessoria Jurídica de la corporació. El poder haurà d'estar inscrit en el registre públic corresponent, en cas que la normativa aplicable així ho exigisca. Els licitadors hauran de presentar a l'Assessoria Jurídica tota la documentació necessària per a realitzar la validació amb 48 hores d'antelació a la de la finalització del termini de presentació de proposicions.
3. Documents acreditatius dels requisits de solvència econòmica, financera, tècnica i professional.
Caldrà ajustar-se a les bases generals. Base 9 i base 14.
La presència en l'equip tècnic o redactor de l'aspirant a urbanitzador de particulars que hagueren participat en la redacció, tramitació o aprovació, provisional o definitiva, del pla d'acció territorial o del Pla General que afecte l'ordenació de l'àmbit del programa que es licita determinarà la desqualificació d'eixa iniciativa de programa en els termes establits en la normativa reguladora dels contractes de les administracions públiques.
4. Documentació acreditativa de la classificació.
D'acord amb el que preveu l'article 119.5 de la LUV, en cap cas es requerirà una classificació especial per a ser urbanitzador.
El projecte d'urbanització contindrà una proposta de classificació de l'empresari constructor, que haurà d'acreditar qui finalment assumisca aquesta condició.
5. Declaracions responsables.
Haurà de presentar declaració de no estar sotmés el licitador en les prohibicions per a contractar recollides en l'article 49 de la Llei de Contractes del Sector Públic, que comprendrà expressament la circumstàncies de trobar-se al corrent del compliment de les obligacions tributàries i amb la Seguretat Social imposades per les disposicions vigents. La prova d'esta circumstància podrà fer-se per qualsevol dels mitjans assenyalats en l'article 62 de la mateixa llei.
Declaració de no incórrer en cap supòsit d'incompatibilitat especial previst en l'article 121 de la LUV.
En cas de resultar adjudicatari caldrà ajustar-se a les bases generals. Base 16.2.
6. Garantia provisional.
De conformitat amb el que establix la base 13 de les bases generals, s'haurà d'acreditar haver prestat garantia provisional l'import de la qual ascendix a cinquanta-sis mil euros (56.000 €).
7. Observacions respecte a la presentació de documentació administrativa:
En cas que consten en aquest Ajuntament alguns dels documents que hagen d'incloure's en el sobre u: documentació administrativa, o en cas que s'aporten en una altra licitació tramitada simultàniament a la recollida en el present plec, els licitadors podran substituir la presentació dels documents realitzant una remissió expressa que haurà d'incloure's dins del sobre u: documentació administrativa.
La remissió haurà d'indicar expressament els documents de què es tracte i l'expedient en què obren, o si és el cas la licitació tramitada simultàniament. Per a fer ús d'aquesta possibilitat, s'exigixen que en cas que la remissió es realitze a un expedient municipal, obre en aquest un exemplar original de la documentació que no haja sigut desglossada per a ser tornada a l'empresari, a més ha d'aportar-se juntament amb la remissió un justificant de la dependència en què consten els documents i la fotocòpia d'aquests. En el cas que la remissió es realitze a una licitació tramitada simultàniament serà suficient la identificació d'aquesta. Amb posterioritat la mesa aprovarà l'esmentat extrem.
8. Documents que acrediten el compliment de l'article 134 de la Llei Urbanística Valenciana.
Caldrà ajustar-se a les bases generals. Base 14.
9. Altres documents.
Caldrà ajustar-se a les bases generals. Base 14.
Sobre número dos:
Proposició juridicoeconòmica.
- Aquesta documentació es presentarà en sobre/plica tancada i segellada, en l'anvers del qual figurarà:
«Sobre dos. Proposició juridicoeconòmica per a prendre part en el concurs per a la programació per gestió indirecta de la unitat d'execució ...». El nom del licitador o representant.
- Aquest sobre inclourà original dels documents que a continuació es detallen i que hauran d'enumerar-se per aquest ordre:
1. Model de proposició d'acord amb l'inserit en la base número XII.
2. Informació sobre relacions de l'urbanitzador i propietaris, titularitat de finques afectades i dades econòmiques rellevants.
2.1. Relacions de l'urbanitzador i propietaris.
2.1.1. Magnituds urbanístiques amb incidència en la determinació dels drets d'adjudicació:
- Parcel·la mínima de resultat ... m²s.
- Aprofitament subjectiu ... m²t/m²s.
- Superfície mínima de terreny d'origen necessària per a ser adjudicatari de parcel·la resultant o de quota indivisa ... m²s.
2.1.2. Modalitat de retribució a l'urbanitzador.
La retribució a l'urbanitzador serà en terrenys o en metàl·lic o en forma mixta. En cas de metàl·lic es fixarà el mode, les condicions i el termini per a l'exercici de l'opció.
2.1.3. Càrregues d'urbanització i coeficient de canvi.
- L'import global de les càrregues d'urbanització és d ... ?.
- La proporció de solars o aprofitaments a disposició de l'urbanitzador per mitjà de reparcel·lació forçosa com a retribució a compte de tercers, és d ...
2.1.4. Estimació preliminar de despeses variables.
La repercussió unitària per metre quadrat de les despeses variables i de la indemnització individualitzada per construccions i plantacions, si és el cas, s'estima en ... ?/m².
2.2. Titularitat dels terrenys a disposició de l'urbanitzador.
La proporció dels terrenys propis o d'associats afectes amb garantia real inscrita en el Registre de la Propietat al compliment de les obligacions especials d'edificació derivades de l'aprovació del programa és d ...
Cal adjuntar a aquest efecte un certificat registral de domini i càrregues de data no anterior a 15 dies a la firma de la proposició; o, en el cas que els terrenys que no estiguen inscrits al Registre de la Propietat a nom del licitador, títols acreditatius del seu dret de propietat i, si no n'hi ha, escriptura pública per la qual s'atorgue prou de poder per a imposar i inscriure l'afecció real sobre aquestes finques, que s'identifiquen al plànol cadastral que ha de figurar adjunt.
L'afecció real de les finques s'efectuarà als terrenys i complirà la funció de l'article 304.3 del ROGTU.
2.3. Resum de dades econòmiques.
Full resum de les dades econòmiques rellevants en la qual constarà:2.4. Terminis d'execució i edificació.
El termini d'execució de l'actuació integrada és d ...mesos, des d ... l'inici de les obres d'urbanització.
El termini d'edificació dels solars és d ... mesos des d ...
Percentatge de solars que s'atribuïxen a l'urbanitzador i que s'edifiquen simultàniament a la urbanització és d ...
3. Magnituds econòmiques del programa.
3.1. El pressupost de licitació de l'obra d'urbanització és d ... ?, fent referència expressa i detallada als conceptes expressats en l'article 168.1.a i b) de la Llei Urbanística Valenciana.
3.1.1. Cost de les obres enunciades en l'article 157 de la Llei Urbanística Valenciana és d ... euros, desglossat d'acord amb allò que s'ha estipulat en les bases generals i el seu annex II en partides o capítols, que inclouran els mesuraments i els preus unitaris següents, com a mínim (i d'acord amb la base IX).
- Pavimentació de calçades, aparcaments, voreres i xarxa de vianants.
- Tractament d'espais lliures, incloent-hi jardineria, arbratge i ornamentació.
- Mobiliari urbà.
- Senyalització.
- Xarxes de distribució d'aigua potable, de reg i d'hidrants contra incendis.
- Xarxa de clavegueram per a aigües residuals.
- Sistema d'evacuació d'aigües pluvials i sistema de depuració.
- Xarxa de distribució d'energia elèctrica, gasificació i comunicacions.
- Xarxa d'enllumenat públic.
- Obres internes o externes d'enllaç dels serveis urbanístics amb els de la xarxa primària de dotacions públiques i la resta d'obres de connexió i integració de l'actuació en el seu entorn territorial o urbà.
- Seguretat i salut.
- Programació del control de qualitat.
- Conservació de les obres d'urbanització des de la seua finalització fins a la recepció per l'Ajuntament.
- IVA no inclòs en conceptes anteriors.
3.1.2. Cost d'obres de rehabilitació d'edificis o elements constructius ... euros.
3.2. Cost de redacció i direcció dels projectes tècnics ... euros (inclou despeses de tramitació i inscripció en registres), especificant cadascun dels projectes a què es referix.
3.3. Despeses de gestió ... ?, ...% de la suma de les partides corresponents a conceptes anteriors.
3.4. Benefici empresarial de l'urbanitzador ... euros, ...% de la suma dels conceptes expressats en els apartats anteriors. En cap cas podrà superar el 10%.
3.5. Import màxim de les càrregues que haurà de repercutir l'urbanitzador als propietaris pels conceptes anteriors ... - (no inclou indemnitzacions ni despeses variables, article 126.j LUV.
3.6. L'import global de les càrregues d'urbanització és d ... ?.
3.7. El coeficient de canvi a l'efecte de pagament en terrenys d'acord amb l'article 127.2.f de la Llei Urbanística Valenciana, és d ..., que resulta d'aplicar Ks=Cs/Vs + Cs o Kt=Ct/Vt + Ct.
(Totes les magnituds econòmiques s'expressaran per metre quadrat de sòl i de sostre, les quals seran revisades quan es determinen les quanties definitives corresponents a les despeses variables a què es referix l'article 126.j de la LUV).
(On Ks és coeficient de canvi; Cs, costos d'urbanització per metre quadrat de sòl d'origen; Vs, valor del metre quadrat de sòl d'origen; Ct, costos d'urbanització per metre quadrat de sostre, i Vt, valor del metre quadrat de sostre sense urbanitzar).
3.8. El preu del sòl a l'efecte de canvi és d ... ?/m²s, descomptades les càrregues d'urbanització.
3.9. Les condicions de finançament que s'oferixen per al pagament de les quotes d'urbanització són ...
Exigirà un document expedit per la corresponent entitat financera en què s'acredite la conformitat amb les condicions de finançament oferides pel licitador per al pagament de les quotes d'urbanització, a fi que els propietaris que desitgen acollir-s'hi tinguen garantida eixa possibilitat en el moment procedent.
Sobre número tres:
Alternativa tècnica.
Aquesta documentació es presentarà a la vista en la part que se sotmeta a informació pública i en sobre tancat en la resta del seu contingut i en suport informàtic.
En l'anvers del sobre s'escriurà: «Sobre tres. Alternativa tècnica per a prendre part en el concurs per a la programació per gestió indirecta de la unitat d'execució ...». El nom del licitador o representant.
L'alternativa tècnica estarà formada per la documentació numerada i en l'ordre que s'expressa a continuació:
1. Document de planejament que incloga una proposta d'ordenació detallada per a l'àmbit del programa, així com la fitxa de gestió corresponent a la unitat ... i les de les unitats limítrofs que puguen veure's afectades amb l'ordenació proposada.
2. Àmbit de l'actuació integrada.
3. Justificació del compliment de les condicions d'integració de l'actuació amb l'entorn.
4. Existència o no d'agrupació d'interés urbanístic i, si és el cas, estatuts i acords socials d'aquesta.
5. Terminis que es proposen per al desenvolupament de l'actuació integrada, en què es determinaran tant el corresponent a les obres d'urbanització com a les obres d'edificació dels solars resultants.
6. Projecte d'urbanització, amb expressió de qualitats.
7. Enunciat dels objectius complementaris que es proposen d'acord amb l'article 124.2 de la Llei 16/2005, Urbanística Valenciana, amb indicació expressa, si és el cas, dels compromisos d'edificació simultània a la urbanització que estiga disposat a assumir per damunt del mínim legal.
8. Mesures de control de qualitat de les prestacions del programa i compliment de les normes de qualitat ambiental, si s'escau.
9. Inventari preliminar de construccions, plantacions i instal·lacions la demolició, la destrucció o l'eradicació de les quals exigisca la urbanització.
10. Estimació preliminar i general d'aquelles despeses d'urbanització variables l'import de les quals, inclús sent repercutible als propietaris, no es puga determinar per la concurrència d'ofertes i inclourà, almenys i si s'escau, la de les obres d'urbanització que han de ser executades per una actuació distinta però que beneficia a la que és objecte de l'alternativa tècnica i se sufrague per aquesta a través del cànon d'urbanització.
Entre les despeses variables han de figurar les derivades de treballs necessaris per a elaborar informes arqueològics i programes de restauració paisatgística exigibles i d'execució de mesures que procedisca adoptar d'acord amb resolucions administratives derivades d'aquests informes.
11. Projecte d'edificació simultània a la urbanització. Com a mínim amb projecte bàsic.
12. Còpia segellada de documents per mitjà dels quals es van sol·licitar informes organismes sectorials exigits si s'escau, per la legislació d'ordenació del territori i protecció del paisatge que s'exposaran al públic juntament amb l'alternativa tècnica, així com una còpia de les altres sol·licituds a organismes sectorials necessaris per a l'actuació proposada.
13. Estimació aproximada, no vinculant, de les indemnitzacions i compensacions que corresponguen per tots els conceptes a càrrec de l'actuació, sense perjudici de la valoració definitiva que procedisca en el moment d'exposar al públic la reparcel·lació.
14. Dos panells explicatius en suport gràfic sobre cartó ploma, o semblant, de grandària A1 (2 còpies de cada panell) en els quals s'expresse per mitjà d'imatge i text escrit els aspectes més significatius per a la comprensió de la solució proposada.
XIV. Documentació que s'ha de valorar
Article 312 ROGTU.
La documentació que s'ha de valorar per a l'adjudicació del programa i la seua ponderació és la següent:
Alternativa tècnica.
a) La qualitat tècnica de l'ordenació proposada. Valoració màxima 50 punts.
En la valoració de la qualitat tècnica de l'ordenació proposada, s'haurà de tindre en compte:
1. El contingut de la informació, en què es valoraran aquells documents que continguen un més exhaustiu coneixement de:
· Les característiques naturals del territori (geològiques, topogràfiques, climàtiques, hidrològiques i altres que pogueren ser rellevants)
· Els usos presents en el sòl (vegetació, edificacions i infraestructura existent).
· Les condicions d'ordenació disposades en el Pla General.
· Les afeccions imposades per la legislació sectorial en l'àmbit territorial.
· La situació dels terrenys en el context de l'ordenació urbanística.
· L'estructura de la propietat.
· La topografia del terreny.
· Les infraestructures, xarxes generals de servei i béns demanials.
Valoració màxima: 15 punts.
2. Avaluar la proposta d'ordenació considerant:
· La seua coherència amb el contingut de la informació urbanística.
· Que constituïsca una unitat funcional ben integrada i connectada amb les àrees limítrofes.
· L'adequació de l'ordenació detallada a l'ordenació estructural.
· L'ordenació de volums, alçària i nombre de plantes construïbles sobre o sota rasant i la resta de paràmetres definitoris de l'ordenació.
· La configuració dels carrers, places, parcs i jardins que constituïxen el sistema d'espais lliures.
Valoració màxima: 35 punts.
b) La resolució adequada de la integració de l'actuació en el seu entorn. Valoració màxima 10 punts.
La integració de l'actuació en el seu entorn es verificarà amb la valoració de la resolució dels problemes derivats de l'existència d'indústries, dotacions i vivendes a l'entorn i s'assignarà la màxima puntuació a la que preveja menys impacte social i econòmic.
c) La millor estructuració de dotacions públiques i d'espais lliures. Valoració màxima: 10 punts.
Es valorarà la ubicació, forma i característiques funcionals de les zones verdes, i s'atorgarà la major puntuació a la solució que oferisca major qualitat i servei a la unitat.
d) La qualitat tècnica de les solucions proposades per a la urbanització. Valoració màxima 10 punts.
La qualitat tècnica de les solucions proposades es verificarà confrontant-les amb les normes tècniques aplicables i, entre les que les complisquen, obtindrà major puntuació la que major qualitat i capacitat de servei oferisca per a les edificacions que alberguen. Amb eixe fi s'individualitzarà l'anàlisi de les xarxes d'aigua, clavegueram, drenatge, telefonia, telecomunicacions i subministrament elèctric, pavimentació, etcètera.
El mateix criteri s'adoptarà en relació amb el compliment de la millor estructuració de les dotacions d'ús equipament: «infraestructura de servici urbà», en què es valorarà la millor ubicació i integració amb l'entorn dels centres de transformació i altres elements necessaris en les instal·lacions.
e) Nombre, disseny, ubicació i qualitat de les vivendes sotmeses a algun règim de protecció que es comprometa a promoure l'urbanitzador per damunt del mínim legal. Valoració màxima 10 punts.
f) Inversió en programes de restauració paisatgística o d'imatge urbana dins de l'àmbit del programa, com a objectius complementaris d'aquest, d'acord amb les directrius establides en els articles 30 a 35 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge. Valoració màxima: 5 punts.
Es valorarà l'import de la corresponent inversió i la seua afecció a destí, i s'assignarà la màxima puntuació a l'alternativa que preveja una major despesa justificada.
g) Disponibilitat de mitjans per al control de la qualitat de cadascuna de les prestacions que constituïxen l'objecte del programa. Valoració màxima 2 punts.
El criteri relatiu a la disponibilitat de mitjans per al control de qualitat de les prestacions es valorarà tenint en compte:
- Respecte de la redacció del projecte de reparcel·lació i altres documents necessaris per a l'execució, aquella que estiga a càrrec de personal especialitzat i integrat en un equip pluridisciplinari, sense que siga necessària la constitució formal d'aquest, i s'assignarà la major puntuació a la proposició que incorpore major nombre de titulats superiors i de les més variades especialitats sempre que estiguen relacionades amb el contingut de cada document.
- Respecte de l'execució de les obres d'urbanització, s'atribuirà la major puntuació a qui oferisca major quantitat de prestacions i serveis tant en anàlisi de materials i assajos, així com en prestacions i informes d'assistència tècnica.
h) Termini d'execució del programa d'actuació integrada. Valoració màxima: 1 punt.
Es valorarà la menor duració dels terminis per a presentar els documents necessaris per a executar l'actuació i per a executar l'obra d'urbanització, tenint en compte l'import d'aquesta. Només es computaran els terminis el còmput dels quals es base en fites objectives.
i) Compromís d'edificació simultània a la urbanització dels solars resultants de l'actuació, per damunt del mínim exigit en aquestes bases. Valoració màxima: 1 punt.
Només es valorarà el que sobrepasse el mínim legalment exigible. D'entre els licitadors que complisquen tal condició s'assignarà la màxima puntuació a l'alternativa que assegure la construcció finalitzada de més metres quadrats de sostre en el moment de la recepció de les obres d'urbanització.
j) Compromisos addicionals assumits voluntàriament i a càrrec seu per l'urbanitzador. Valoració màxima: 1 punt.
Es valoraran els treballs del condicionament de la parcel·la d'ús dotacional, amb vista a la seua millor utilització.
Proposició juridicoeconòmica.
1. Major proporció de terrenys propis o d'associats que hagen de quedar afectes amb garantia real inscrita en el Registre de la Propietat al compliment de les obligacions especials d'edificació derivades de l'aprovació del programa. Valoració màxima 35 punts.
Valoració: es concediran 35 punts a l'oferta que afecte major percentatge de sòl amb garantia real, relativa a la superfície total de l'àmbit, i 0 punts a la que no afecte cap superfície per damunt del percentatge mínim exigit. La resta d'ofertes es ponderaran proporcionalment d'acord amb aquest criteri.
2. Import de les càrregues d'urbanització, expressat en euros per metre quadrat d'edificabilitat i fent referència expressa i detallada als conceptes diferenciats en l'article 168.1 de la LUV; i s'establiran els valors tipus de cadascuna de les càrregues de la base XII. Valoració màxima 30 punts.
2.1. Cost de les obres enunciades en l'article 157 de la Llei Urbanística Valenciana (pressupost base de licitació sense IVA), així com les obres de connexió i integració territorial, externes o internes, necessàries per a cobrir els objectius imprescindibles del programa i el de conservació de les obres públiques d'urbanització des de la finalització d'aquestes fins a la seua recepció per l'administració municipal.
Valoració: es concediran 18 punts a l'oferta que presente menor cost i 0 punts al tipus de licitació i les situades entre ambdós límits es valoraran de forma proporcional.
2.2. El cost de redacció i direcció dels projectes tècnics. Es consideren inclosos així mateix les despeses derivades de la tramitació o inscripció dels projectes en els registres corresponents.
Valoració: es concediran 4 punts a l'oferta que sense minva de qualitat presente menor cost i 0 punts a l'oferta que presente major cost i les situades entre ambdós límits es valoraran de forma proporcional.
2.3. El benefici empresarial de l'urbanitzador per la promoció de l'actuació, que en cap cas podrà superar el 10%.
Valoració: es concediran 4 punts a l'oferta que presente menor cost i 0 punts a l'oferta que presente major cost i les situades entre ambdós límits es valoraran de forma proporcional.
2.4. Despeses de gestió de l'urbanitzador.
Valoració: es concediran 4 punts a l'oferta que presente menor cost i 0 punts a l'oferta que presente major cost i les situades entre ambdós límits es valoraran de forma proporcional.
3. Valoració dels terrenys a l'efecte de fixar el coeficient de canvi per al pagament en espècie i la menor proporció de solars o aprofitament que hagen de ser posats a disposició de l'urbanitzador per mitjà de reparcel·lació forçosa com a retribució a compte de tercers amb els quals no tinga contracte suficient. Valoració màxima 30 punts.
Quadres resum de valoració



En cas d'empat prevaldrà la que major puntuació haja obtingut en l'apartat relatiu a l'ordenació.
\*\*\*\*\*\*\*\*\*\*\*\*\*\*\*\*\*\*
Cuadros resumen de valoración



En caso de empate primará la que mayor puntuación haya obtenido en el apartado relativo a la ordenación.
Valoració: es concediran 30 punts a l'oferta que presente menor coeficient de canvi en proporció a l'import de les càrregues d'urbanització i 2 punts menys, per cada punt percentual d'increment en el coeficient de canvi, a la resta d'ofertes fins a consumir el límit de puntuació possible.
4. Compromisos financers per a l'execució de les obligacions complementàries assumides voluntàriament i a costa seua per l'urbanitzador. Valoració màxima 5 punts.
Valoració: es concediran fins a 5 punts en funció dels compromisos assumits.
XV. Lloc i termini de presentació de proposicions
1. Lloc de presentació de les proposicions:
Les proposicions a què fa referència la base XIII s'entregaran en algun dels llocs següents:
a) Registre General de l'Ajuntament de Castelló de la Plana, situat a les cases consistorials, plaça Major, núm. 1, d'aquesta ciutat.
B) Registres de les juntes de districte de l'Ajuntament de Castelló de la Plana, situats als llocs següents: districte nord, plaça Teodoro Izquierdo, número 7; districte sud, carrer de Ricard Català, cantó amb Joaquim Marqués; districte est, avinguda dels Germans Bou, número 27; districte oest, plaça d'Espanya, s/n (antiga estació Renfe); districte centre, plaça Major, número 1; districte marítim, passeig de Bonavista, número 28.
Les pliques es presentaran únicament en algun dels llocs indicats, sense que siga vàlida la presentació en altres registres o dependències d'aquest Ajuntament, o d'altres administracions públiques.
Quan la documentació s'envie per correu, l'empresari haurà de justificar la data i hora d'imposició de l'enviament en l'oficina de Correus que no podrà ser posterior a les 13.00 hores de l'últim dia assenyalat en aquestes bases per a presentar les proposicions i anunciar a l'òrgan de contractació la remissió de l'oferta per mitjà de telèfon, fax o telegrama en el mateix dia. Sense la concurrència d'ambdós requisits no serà admesa la documentació. Transcorreguts, no obstant això, 10 dies següents a la indicada data sense haver-se rebut la documentació, aquesta no serà admesa en cap cas.
No s'admetrà la presentació de proposicions per correu electrònic.
Els registres municipals assenyalats en aquesta base anotaran en els seus llibres, juntament amb les dades generals, l'hora exacta en què es reben els sobres i es responsabilitzen de la seua custòdia i entrega a la Tresoreria municipal, en el mateix dia en què finalitze el termini de presentació. Eixe mateix dia, una vegada finalitzat el termini de presentació, comunicaran a la dependència encarregada de la contractació les dades que hagen anotat en els seus llibres de registre. La dependència municipal encarregada de la contractació haurà de comunicar a tots els registres municipals autoritzats per a rebre les pliques, el termini de presentació de proposicions, juntament amb l'advertència de les peculiaritats de la recepció que establix el plec, especialment l'anotació de l'hora de presentació.
Els licitadors tindran dret que se'ls entregue un rebut amb les dades que es facen constar en els llibres de registre.
2. Termini de presentació:
El termini de presentació de les proposicions serà de tres mesos, comptadors des de la data de l'enviament de l'anunci del concurs al Diari Oficial de la Unió Europea. Les proposicions hauran de presentar-se en algun dels llocs detallats anteriorment en horari de 09.00 a 13.00 hores, de dilluns a divendres. Si l'últim dia del termini fóra dissabte, diumenge o inhàbil a efectes administratius, el termini s'entendrà prorrogat fins al següent dia hàbil que no siga dissabte. Les proposicions que puguen presentar-se transcorregudes les 13.00 hores de l'últim dia del termini seran no admeses.
XVI. Òrgan de contractació
De conformitat amb el que establix la legislació urbanística de la Comunitat Valenciana l'òrgan de contractació és el Ple de l'Ajuntament.
L'accés al perfil del contractant es podrà efectuar a través de pàgina web: .
XVII. Mesa de contractació i comité d'experts
De conformitat amb el que disposa la base general de programació número 15, la presidència i composició serà la de la mesa de contractació permanent establida en el Decret de l'Alcaldia, de 25 de juny de 2007, i Acord de la Junta de Govern Local, de 22 de juny de 2007, modificat per Acord de l'esmentada Junta, de 29 de setembre de 2007. Actuarà com a secretari el secretari general del Ple o persona en qui delegue.
Quant a les funcions de la mesa, constitució, règim d'acords i de procediment per a l'obertura de sobres, qualificació i puntuació de la documentació serà aplicable el que establix la base general de programació número 15. Per a la valoració de les propostes es constituirà un comité format per experts, no integrats en l'òrgan proponent del contracte i amb qualificació apropiada, a qui correspondrà realitzar l'avaluació de les ofertes, que s'elevarà posteriorment a la mesa de contractació. La designació dels membres del comité es realitzarà mitjançant un decret d'Alcaldia.
El comité estarà constituït per dos tècnics (un expert en planejament i gestió urbanística i un altre expert en projectes d'urbanització) i un titulat superior lletrat.
XVIII. Criteris objectius d'adjudicació
L'adjudicació del programa es realitzarà a favor de la proposició més avantatjosa, d'acord amb els criteris fixats en aquestes bases.
La puntuació mínima que hauran de superar les alternatives tècniques per a ser valorades les proposicions juridicoeconòmiques que les desenvolupen serà la de 60 punts. En conseqüència únicament s'obriran les pliques que desenvolupen les alternatives tècniques que hagen rebut una puntuació superior a la mínima fixada.
En cas d'empat prevaldrà la que major puntuació haja obtingut en l'apartat relatiu a l'ordenació. Si persistira l'empat, es resoldrà per mitjà d'un sorteig.
En cas que alguna de les ofertes resultara anormalment baixa caldrà ajustar-se al que disposen les bases generals, base 16.4.
Al seleccionar l'alternativa tècnica i aprovar la proposició juridicoeconòmica l'Ajuntament podrà imposar aquelles modificacions derivades directament de causes imprevistes o no previstes en les bases particulars, per motius d'interés general.
XIX. Renúncia o desistiment
Correspon a l'òrgan de contractació renunciar a la celebració del contracte, per raons d'interés públic degudament justificades, d'acord amb el que disposa l'article 139 de la LCSP. També podrà desistir del procediment en els casos a què fa referència el punt 4 de l'esmentat article.
XX. Aprovació i adjudicació del programa
Caldrà ajustar-se a les bases generals. Base 16.
XXI. Documentació que cal presentar
Caldrà ajustar-se a les bases generals. Base 16.2.
XXII. Garantia definitiva
Caldrà ajustar-se a les bases generals. Base 17.4.
XXIII. Formalització del contracte
La formalització del contracte s'efectuarà en document administratiu dins del termini d'un mes comptador des de l'endemà de la notificació de l'acord d'aprovació i adjudicació del programa a l'adjudicatari, d'acord amb les bases generals. Base 18.
XXIV. Prerrogatives municipals
Caldrà ajustar-se a les bases generals. Base 5.
XXV. Subcontractació
Caldrà ajustar-se a les bases generals. Base 25.
XXVI. Recepció de les obres i termini de garantia
Pel que fa a la recepció de les obres d'urbanització, caldrà ajustar-se al que establixen les bases generals. Base 29.
El termini de garantia serà d'un any des de la recepció.
XXVII. Compliment i resolució
Caldrà ajustar-se a les bases generals. Base 30.
XXVIII. Penalitats
Pel que fa a les penalitats caldrà ajustar-se al que establix la base general número 22.
XXIX. Termes en què s'efectuarà l'adjudicació connexa o condicionada
El programa podrà adjudicar-se condicionat a la realització d'obres pròpies d'altres actuacions; sempre que l'urbanitzador garantisca per mitjà d'aval el 100% de l'obra connexa i es comprometa, si s'escau, a executar-la en el termini màxim de cinc anys des que s'aprove elprograma condicionat en els termes de l'article 139.1 de la LUV i 322 del ROGTU.
XXX. Ordre jurisdiccional competent
L'ordre jurisdiccional competent per a conéixer les qüestions que puguen suscitar-se en la preparació, resolució i execució del contracte administratiu especial entre l'administració municipal i l'urbanitzador serà el contenciós administratiu i òrgans amb competència en la ciutat de Castelló de la Plana.
XXXI. Normativa aplicable
En tot allò no previst en les presents bases particulars serà aplicable les bases generals de programació de l'Ajuntament de Castelló de la Plana aprovades el 26 de juliol de 2007 i publicades en el Butlletí Oficial de la Província de Castelló número 120, de 29 de setembre de 2007, la Llei 16/2005, de 30 de desembre, Urbanística Valenciana, el reglament que la desplega, el Decret 67/2006, de 19 de maig, i la normativa de contractació del sector públic.
XXXII. Suspensió de llicències i programes
La publicació de l'anunci de les presents bases particulars de programació en el Diari Oficial de la Comunitat Valenciana produirà efectes suspensius de l'atorgament de llicències regulats en l'article 101 de la Llei Urbanística Valenciana, així com dels acords de nous programes en la zona afectada per l'actuació definida en la base V de les presents, de conformitat a l'article 103 de la Llei Urbanística Valenciana. Durant el període de vigència de la suspensió dels acords aprovatoris de programes no s'admetran iniciatives de programació. Tampoc no es podran aprovar bases particulars de programació, ni de forma expressa ni per aplicació del silenci administratiu.
XXXIII. Confidencialitat
L'urbanitzador està obligat a complir la legislació de protecció de dades personals, Llei Orgànica 15/1999, de 13 de desembre, de Protecció de Dades de Caràcter Personal, respecte d'aquells a què tinga accés en la seua condició d'agent públic.Contra l'acte que es publica, que posa fi a la via administrativa i el text de les bases de programació transcrit, es pot interposar recurs potestatiu de reposició en el termini d'un mes davant de l'òrgan que l'ha dictat (art. 52 de la Llei 7/1985, de 2 d'abril, Reguladora de les Bases del Règim Local, modificat per les lleis 11/1999 i 57/2003; i 107 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificats per la Llei 4/1999) o, alternativament, un recurs contenciós administratiu davant del Jutjat Contenciós Administratiu de Castelló de la Plana dins del termini de dos mesos (art. 52 de la Llei 7/1985, de 2 d'abril, Reguladora de les Bases de Règim Local, modificada per les lleis 11/1999 i 57/2003; i 8, 45 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, modificada per la Llei Orgànica 19/2003, de 23 de desembre). En ambdós casos, el termini es computarà des de l'endemà a aquell en què es publique en el Diari Oficial de la Comunitat Valenciana el present anunci.
Cosa que es fa pública per què se'n prenga coneixement.
Castelló de la Plana, 28 d'abril de 2011.- L'alcalde: Alberto Fabra Part. El secretari general del Ple: Juan Jiménez Hernándis.